[Foto’s] Man gooi dogtertjie van huis se dakDie man met sy dogtertjie op die dak. Foto: Verskaf Die Oos-Kaapse polisie het Donderdag die lewe van ŉ eenjarige dogtertjie gered toe haar pa haar na bewering van ŉ huis se dak afgegooi het. Kapt. Andre Beetge, polisiewoordvoerder, het gesê die voorval het in die Joe Slovo- informele nedersetting in Kwadwesi, Port Elizabeth, plaasgevind. “Die voorval spruit uit ŉ sloopoperasie om 09:30 in die informele nedersetting deur die Nelson Mandelabaai-metro om onwettige strukture te verwyder,” het Beetge gesê. “Die polisie en metropolisie is ontplooi om toe te sien dat die metrospan veilig is terwyl die slopings plaasvind.” Volgens Beetge het die 38-jarige pa van die dogtertjie omstreeks 10:40 met die meisie in sy hande op die dak van sy sinkhuis geklim. “Hy het dit gedoen om die slopingspan te dwing om nie die struktuur plat te slaan nie. Die polisie het ŉ plan van stapel gestuur om die kind te red aangesien haar lewe in gevaar was.” Beetge het gesê teen 11:45 het die polisie en metropolisie die huis omring. “Die polisie het deurentyd met die man onderhandel om van die dak af te klim, maar hy het die kind aan haar voet gevat en van die dak afgegooi. Gelukkig was daar ŉ metropolisiebeampte naby wat die meisie kon vang.” Die man is op die toneel in hegtenis geneem en moet binnekort in die hof verskyn op aanklag van poging tot moord. Volgens Beetge is die kind ongedeerd terugbesorg in haar 35-jarige ma se sorg. Die Motherwell-polisiegroepering se eenheid teen gesinsgeweld, kindermishandeling en seksuele misdrywe (FCS) sal die voorval verder ondersoek. Maatskaplike werkers sal ook die situasie monitor en bystand bied waar nodig. Die slopingsoperasie was teen 13:00 afgehandel en nagenoeg 90 onwettige strukture is gesloop. Buiten dié voorval het nagenoeg 150 inwoners oor die slopings betoog en die Uitenhage-pad met klippe en bande wat aan die brand gesteek is, probeer versper.